Il-Kap tal-Oppożizzjoni Simon Busuttil qal li l-Prim Ministru għadu ma kkonsulta xejn miegħu dwar in-nomina ta’ President ġdid. Dan minkejja li l-mezzi tax-xandir rrapportaw li l-Ministru tas-Solidarjetà Soċjali Marie Louise Coleiro Preca aċċettat in-nomina għall-President tar-Republika wara Dr George Abela. Dr Busuttil qal li donnu jaf kulħadd minbarra l-Oppożizzjoni. Il-Kap Nazzjonalista qal dan wara li żar il-kunsill lokali ta’ Ħ’Attard fi żjara oħra li qed jagħmel lill-gvernijiet lokali. Dr  Busuttil tkellem dwar l-emendi li għamel għall-programm taċ-ċittadinanza u qal li  l-Oppożizzjoni tivvota favur l-iskema fil-Parlament jekk il-Gvern jaċċetta l-emendi li pproponiet. Rapport: Sergio Mallia